Zuzulová je bila specialistka za slalom, občasno je nastopala tudi v veleslalomu in kombinaciji. Štirikrat je nastopila na olimpijskih igrah, najboljšo uvrstitev je dosegla na slalomu leta 2010 z desetim mestom, in osmih svetovnih prvenstvih, kjer je leta 2017 s srebrom na ekipni tekmi osvojila svojo edino medaljo na velikih tekmovanjih, v posamičnih disciplinah je bila najvišje uvrščena leta 2015 s četrtim mesto v slalomu. V svetovnem pokalu je med sezonama 2000 in 2018 tekmovala sedemnajst sezon ter dosegla pet zmag in še 25 uvrstitev na stopničke, vse v slalomu ali paralelnem slalomu. V slalomskem seštevku svetovnega pokala je po dvakrat osvojila srebrno in bronasto medaljo. Svojo kariero je končala zaradi nosečnosti.